Die beste wenke vir jou kleuter se potjie-opleiding - Jou Gesin | Solidariteit WêreldJou Gesin | Solidariteit Wêreld
Die beste wenke vir jou kleuter se potjie-opleiding
Potjie-opleiding is een van die belangrikste prestasies van die vroeë kinderjare. Voordat jou kind dit egter kan bemeester, moet hy of sy biologies en emosioneel gereed wees. Verskillende kinders is gereed op verskillende ouderdomme; die tydsberekening het niks te doen met hulle intelligensie, persoonlikheid of motivering nie.
Potjie-opleiding kan ʼn stresvolle tyd wees. Baie ouers voel gedruk om die potjie-opleidingsproses aan te jaag, hetsy vir dagsorgvereistes (sommige fasiliteite neem nie kleuters in tensy hulle potjie-opleiding ondergaan het nie), of druk van die ‘mamma-sirkel’, sê sielkundige en HUB van die Bella Vida Sentrum, Ilze Alberts.
“Jou kind se senuweestelsel moet voldoende ontwikkel wees vir haar om die behoefte om die toilet te gebruik te herken, en sy moet in staat wees om daardie drang te artikuleer – en selfs te beheer,” verduidelik Sandy Lewis, nasionale algemene bestuurder van die terapieprogramme by Akeso Psigiatriese Klinieke. “Dit gebeur gewoonlik slegs om en by twee-en-ʼn-half jaar.”
Potjie-opleiding behels om ʼn stel individuele vaardighede in ʼn sekere orde bymekaar te sit, soos om in staat te wees om die seine wat jou liggaam jou gee, te interpreteer, uit te trek, ʼn mate van beheer oor jou maag en blaas te hê, en om jou hande te was. Jou kind behoort ten minste sommige van hierdie vaardighede al te bemeester het alvorens potjie-opleiding begin, anders sal julle albei gefrustreerd raak.
Hier volg ʼn paar stappe wat jou kan help om jou kind se sukses ʼn hupstoot te gee:
Skaf ʼn potjiestoel aan. Baie kinders voel meer veilig deur te begin met een wat op die vloer staan as een wat op die toilet pas. Dit is minder skrikkerig, en gee hulle die veiligheid en balans wat daarmee gepaard gaan om met albei voete stewig op die vloer te kan sit.
Sit die potjiestoel op ʼn plek wat gerieflik naby is aan waar jou kind die meeste van sy tyd deurbring. Dit hoef nie in die badkamer te wees nie; jy kan dit in ʼn hoekie van jou speelkamer sit. Maklike toegang is in die begin belangrik.
Laat jou kind een of twee keer per dag oefen om op die potjie te sit met al haar klere aan. Laat haar opstaan wanneer sy wil. Jou doelwit is om haar te help om gemaklik daarmee te word.
Na ʼn paar dae, wanneer jou kind opelyf in haar doek gehad het, laat haar dophou hoe jy dit in die potjie uitgooi, sodat sy kan sien waar dit heen moet gaan. Verduidelik aan haar dat dit is waar urine en stoelgang behoort. Op hierdie ouderdom bemeester kinders ook die idee dat sekere dinge na sekere plekke toe gaan.
Dit mag indringend voel, maar neem jou kleuter saam met jou wanneer jy toilet toe gaan, sodat sy kan sien wat jy doen. Kinders is nuuskierig oor hulle liggame sowel as joune, en wil sien wat gebeur en waar alles heengaan.
Kweek die gewoonte om haar elke halfuur toilet toe te neem, sowel as nadat sy water gedrink het en net voor slapenstyd, wanneer julle uitgaan, ensovoorts. Dit voorkom ongelukke, en jou kleuter sal bemagtig voel wanneer sy sien dat sy dit bemeester.
Deel baie lof en positiewe bemagtiging uit. Klap jou hande, gee baie drukkies en gebruik ʼn sterkaart.
Ask Dr Sears: https://www.askdrsears.com/topics/parenting/child-rearing-and-development/toilet-training/toilet-traning-tips